Blaqbonez

Emeka Akumefule (anajulikana kitaalamu kama Blaqbonez; amezaliwa 29 Januari 1996) ni rapa na mwimbaji kutoka Nigeria aliye chini ya lebo ya muziki Chocolate City.

Blaqbonez anafahamika kwa mtindo wake wa kipekee wa rap na ubunifu wa hali ya juu. Mwaka 2019, alitajwa na The New York Times kama mmoja wa kizazi kipya cha wanamuziki wa Nigeria. Pia amejulikana kwa kauli yake yenye utata ya kujiita “Rapa Bora Afrika” (kwa kifupi BRIA), jambo lililozua mjadala mkubwa katika tasnia ya hip hop ya Nigeria kati ya Julai na Septemba 2019.

Baada ya kujijengea kundi la mashabiki waaminifu katika muziki wa rap, Blaqbonez alitoa albamu yake ya kwanza, Sex Over Love, ambayo ilipokelewa kwa shangwe na hadhira iliyokuwa tayari kuikubali. Mtindo wake usio wa kawaida pamoja na utu wake wa ucheshi uliwavutia vijana wengi, na kumletea sapoti kutoka kwa wasanii wakubwa kama Wizkid na Burna Boy.

 Maisha ya awali na kazi 
Emeka Akumefule alizaliwa tarehe 29 Januari 1996 katika familia ya Waigbo, akihusiana kwa karibu na utamaduni wa Wayoruba na Waurhobo nchini Nigeria. Anatoka jimbo la Imo, lililoko kusini mashariki mwa nchi, eneo linalokaliwa zaidi na kabila la Igbo. Alilelewa na mama yake, ambaye ni mchungaji, katika mazingira yenye mchanganyiko wa tamaduni za Yoruba na Urhobo. Baadaye alisomea Uhandisi wa Kompyuta katika Chuo Kikuu cha Obafemi Awolowo.

Akiwa na umri wa miaka 13, Blaqbonez aligundua uwezo wake wa kurap kwa bahati. Hii ilitokea alipokuwa akisikiliza redio na binamu yake, ambapo wimbo wa rapa wa miaka 12 ulipigwa. Binamu yake alimshawishi aunde beti zake mwenyewe kwa kuwa alikuwa akipenda kukosoa marapa. Baada ya dakika chache, alishatunga beti kamili za ubeti mmoja, na hapo safari yake ya muziki ikaanza. Wazazi wake hawakuunga mkono shauku yake hiyo, hivyo akaendelea kwa siri kuifuatilia. Akiwa shuleni, alitoa mradi wake wa kwanza, Hip-Hop in Blaq, na kushiriki katika mashindano mbalimbali.

Mwaka 2011, alianza kushiriki katika mapambano ya rap ya chini kwa chini. Mwaka uliofuata, akiwa na umri wa miaka 16, alishinda shindano la Terry Tha Rapman linaloitwa Zombie Competition, akiwashinda zaidi ya marapa 3000. Mwaka huohuo, alishirikishwa kwenye mchanganyiko wa nyimbo wa Terry wa mwaka 2012 uitwao World Domination, uliowaleta pamoja wasanii maarufu wa Nigeria kama Olamide, Vector, Mode 9, na Spellz. Miaka mitano baadaye, alimshirikisha Terry kwenye moja ya nyimbo zake.

Blaqbonez pia ameshika nafasi ya pili katika mashindano ya King Kong ya Vector, akashinda Rhythm FM Freestyle Fury na kutangazwa kuwa Msanii wa Mwezi wa Rhythm FM. Amekuwa kapteni wa darasa la Hennessy Vs, akashiriki kwenye blast cypher ya Soundcity TV, na kutoa mkusanyiko wa nyimbo CTAT (Cassette Tapes and Tvs) uliopata zaidi ya usikilizaji na upakuaji 60,000. Hii ilikuwa kazi yake ya tatu baada ya Hip-Hop in Blaq na The Unfinished EP.

Katika mahojiano na The Punch, alieleza kuwa madai yake ya kuwa “Rapa Bora Afrika” yalikuwa majibu kwa wimbo wa kumkejeli na njia ya kuamsha marapa wengine wa Nigeria.

The Guardian ilimtaja kama “anayebeba mwenge wa rap ya Nigeria” na mnamo 2 Januari 2019, gazeti hilo hilo lilimorodhesha miongoni mwa “Wasanii 10 wa Kuangaliwa 2019”.

Blaqbonez alitunukiwa tuzo ya Rapa Bora wa Afrika Magharibi katika hafla ya kwanza ya Creative-Africa Hip Hop Awards. Pia alishika nafasi ya pili katika orodha ya jarida hilo ya Marapa 50 Bora Afrika kwa mwaka 2021.

Marejeo

Jamii:Waimbaji wa Nigeria
Jamii:Waigbo
jamii:WikiMonthly Edit-a-thon Kilimanjaro